ซีไอเอ็มบีซุ่มคุยฟินเทค
ซีไอเอ็มบี ไทย ไม่ตกขบวนฟินเทค จับเข่าคุยพันธมิตรกว่า 10 ราย คาดปลายปีนำร่องออกบริการโซลูชั่นเพื่อเอสเอ็มอี
7 ก.ค. 2559

ซีไอเอ็มบี ไทย ไม่ตกขบวนฟินเทค จับเข่าคุยพันธมิตรกว่า 10 ราย คาดปลายปีนำร่องออกบริการโซลูชั่นเพื่อเอสเอ็มอี 
นายพิสิทธิ์ สุจริตโศภิต ผู้ช่วยกรรมการผู้จัดการใหญ่ สายบริหารธุรกรรมการเงิน ธนาคารซีไอเอ็มบี ไทย เปิดเผยว่า ได้ตั้งทีมด้านพัฒนาธุรกิจและนวัตกรรมใหม่ (Business Development and Innovation) ขึ้น และเริ่มพูดคุยกับผู้ประกอบการเทคโนโลยีทางการเงิน (ฟินเทค) มากกว่า 10 ราย ส่วนใหญ่เป็นบริการสำหรับธุรกิจขนาดกลางและขนาดย่อม (เอสเอ็มอี) คาดว่า ภายในปลายปีนี้จะมีผลิตภัณฑ์ทางการเงินสำหรับเอสเอ็มอีที่เกิดจากความร่วมมือกับฟินเทคนำเสนอให้แก่ลูกค้าได้
ทั้งนี้ ฟินเทคสำหรับลูกค้าเอสเอ็มอี มุ่งเน้นการเชื่อมโยงธุรกิจเครือข่ายกับประเทศในภูมิภาคอาเซียนซึ่งเป็นจุดแข็งของธนาคาร ฟินเทคจะเพิ่มความสะดวกสบายในการทำธุรกรรมการเงิน (ทรานแซกชั่นแบงก์กิ้ง) เช่น การชำระเงิน หรือธุรกรรมการค้าระหว่างประเทศ (เทรดไฟแนนซ์) ขณะเดียวกันเพิ่มช่องทางในการเข้าถึงลูกค้าได้เป็นวงกว้าง จากเดิมสาขาของธนาคารเป็นช่องทางหลักในการหาลูกค้า
“ฟินเทคประมาณ 10 รายที่กำลังพูดคุยส่วนใหญ่เป็นบริการเพื่อเอสเอ็มอีที่หลากหลาย เช่น การจัดการเอกสาร การบัญชี การโอนเงิน คราวน์เซอร์วิส เป็นต้น โดยผลิตภัณฑ์ทางการเงินใหม่ไม่จำเป็นต้องมาจากฟินเทคแค่รายเดียว แต่สามารถนำเทคโนโลยีจากหลายที่มาประยุกต์กันเป็นโซลูชั่นบริการครบวงจรก็ได้” นายพิสิทธิ์ กล่าว
อย่างไรก็ดี ธนาคารเลือกร่วมมือกับฟินเทคสัญชาติไทยที่ทำธุรกิจมานานและมั่นคงในระดับหนึ่ง ได้รับอนุญาตทำธุรกิจการเงินจากธนาคารแห่งประเทศไทย (ธปท.) กลยุทธ์หลักเน้นแลกเปลี่ยนเทคโนโลยีระหว่างกัน ธนาคารใช้นวัตกรรมของฟินเทคมาเสริมบริการ พร้อมเปิดให้ฟินเทคใช้โครงข่ายทางการเงินของธนาคารได้ แบ่งสรรรายได้ตามความตกลง (โปรฟิท แชร์ริ่ง) ยังไม่ใช้รูปแบบการร่วมลงทุนกับรายใด ทำให้ฟินเทคที่ร่วมมือด้วยเป็นอิสระสามารถแบ่งปันนวัตกรรมให้ธนาคารอื่นได้ด้วย
นายพิสิทธิ์ กล่าวว่า เชื่อว่าการนำฟินเทคมาใช้พัฒนาการบริการจะทำให้รายได้ทรานแซกชั่นแบงก์กิ้งมีโอกาสเติบโตกว่าเป้าหมาย โดยปัจจุบันปริมาณธุรกรรมทรานแซกชั่นแบงก์กิ้งของธนาคารซีไอเอ็มบี ไทย มีส่วนแบ่งตลาด 2.5% ของระบบ และคาดว่าใน 3 ปีข้างหน้า ส่วนแบ่งตลาดจะเพิ่มเป็น 4% จากการที่ธนาคารมีปริมาณธุรกรรมเติบโตสูงกว่า 3-5% ที่เป็นค่าเฉลี่ยของระบบ
ทั้งนี้ ตามแผน 3 ปีตั้งเป้ารายได้ทรานแซกชั่นแบงก์กิ้งเติบโตสูงถึง 70-80% จากจุดแข็งการเป็นธนาคารแห่งอาเซียน และภาครัฐผลักดันการทำธุรกรรมโดยตรงกับประเทศในอาเซียน ซึ่งธนาคารได้เป็นตัวแทนทำธุรกรรมบาท-ริงกิต แล้ว และในอนาคตก็พร้อมมีส่วนร่วมในความร่วมมือมาตรฐานสถาบันการเงินอาเซียน ที่กำลังเจรจาในหลายประเทศ เช่น อินโดนีเซีย เวียดนาม และลาว